
1. Avvik fra og endringer i emnebeskrivelsen

Ingen

2. Kommentarer til kvantitative gjennomføringsdata på emnet

6 studenter var oppmeldt til emnet og 6 studenter fullførte emnet. Karakterene fordeler seg med 2 A, 3 B og 1 D. Gjennomsnittet av besvarelsene lå over hva som kan forventes og de fleste av disse svarte veldig godt til hva som ble bedt om både gjennom emnebeskrivelse og en sensorveiledning som ble gjort tilgjengelig for alle. Formatet på disse oppgavene er annerledes enn ”vanlige” akademiske oppgaver og muligens bør sensureringen av disse i større grad trekke inn praksisplassens vurderinger i fremtiden. Det er mulig dette vil ha en viss effekt på karakterfordelingen.

3. Eksempler på særlig god kvalitet

- De 4 (egentlig bare 3 som har besvart hele) av 6 studenter som har svart på spørreskjemaet er godt fornøyd med informasjonen om emnet og vurderingsformen.

- Veiledningen har fungert godt når den først kom på plass og studentene er godt fornøyd med oppfølgingen.

- Studentene er godt fornøyd med de arbeidsplassene som har tatt imot dem og har kommet til hyggelige og lærerrike arbeidsmiljøer.

- Studentene er godt fornøyd med semesteroppgave som evalueringsform på dette emnet.

- Studentene ber om god tilbakemelding på sensorenes vurdering av oppgaven. Det er gjennomført dette semester ved at hver enkelt student fikk en skriftlig tilbakemelding på e-post sammen med melding om karakteren på semesteroppgaven.

- Studentene er veldig positive til dette emnet som en del av sitt masterløp og anbefaler at denne ordningen videreføres. De mener dette er en god ordning for studenter som ønsker seg mer arbeidserfaring i sin master og ikke primært er interessert i å skrive en masteroppgave på 60 sp.

4. Eksempler på sviktende kvalitet

- Det kunne vært presisert enda bedre overfor studentene hva som forventes av en semesteroppgave av denne formen.

- Det etterspørres bedre og klarere rutiner for hvordan veileder tildeles masterstudenter, da dette emnet også krever at studentene har tildelt veileder. Det etterspørres også en klarere beskjed om hvem som er faglig ansvarlig for emnet.

- Studentene ber om at innleveringsfristen for disse oppgavene settes så sent som absolutt mulig fordi det krever mye tid å innhente materiale og skrive denne oppgaven samtidig med at man arbeider deler av sin tid med rutinearbeid på arbeidsplassen. Det bør derfor vurderes om ikke innleveringsfrister kan rykkes noe senere enn slik de var satt dette semester.

5. Fokus mht. studiekvalitet

Fokus for dette emnet dette semester har vært å gjøre seg de første erfaringer med ordningen både mht. veiledning, oppfølging, arbeidsorganisering og vurderings-/sensurform for å kunne gjøre de nødvendige justeringer neste semester.

6. Forslag til forbedrende tiltak

- Man bør vurdere å flytte innleveringsfristen noe senere, dog slik at sensureringen kan finne sted innenfor de gjeldene frister for det aktuelle semester.

- Veileder på arbeidsplassen bør trekkes inn i sensureringen av oppgavene, kanskje gjennom en kort rapport til de faglige sensorene om prosessen og nytteverdien av oppgaven for den arbeidsplass den er skrevet for.

- Man (instituttet/fagmiljøet) må sørge for å lage gode rutiner for oppnevning av veileder slik at det ikke bidrar til å forsinke arbeids- og skriveprosessen for studenten.

- Sensorveiledningen bør gjennomgås etter disse første erfaringer med den hensikt å gjøre det enda klarere hva formål og format med disse prosjektrapportene (semesteroppgavene) skal være.

